হল ভর্তি দর্শক। সকলের চোখের সামনেই ছিলেন ঐশ্বর্যা। মঞ্চে উঠে পুরস্কারও নিলেন। তারপরেই উধাও। ছানবিন করতেই জানা গেল ঐশ্বর্যা অডিটোরিয়ামের পিছনের দরজা দিয়ে বেরিয়ে গিয়েছেন। সামনের দরজা দিয়ে না দিয়ে পিছনের দরজা? 

বিষয়টি পরিস্কার হল কিছুক্ষণ পরে। অডিটোরিয়ামে ঢোকার সময়ই ঐশ্বর্যা দেখে নিয়েছিলেন সংবাদমাধ্যমের উপস্থিতি।  গন্ধ পেয়ে গিয়েছিলেন বিপদের। তাই নাকি পুরস্কার নেওয়া হতেই পিছনের দরজা দিয়ে সটান প্রস্থান। এই ঘটনা মুম্বইয়ের একটি পুরস্কার প্রদান অনুষ্ঠানে। ‘এনআরআই অফ দ্য ইয়ার অ্যাওয়ার্ড’-এর পুরস্কার নিতে এসেছিলেন ঐশ্বর্যা। তিনি ছাড়াও এই অনুষ্ঠানে ছিলেন সানিয়া মির্জা। ভারতীয় টেনিস সেনসেশনের সঙ্গে ছবিও তোলেন অ্যাশ। কিন্তু, কিছুক্ষণের মধ্যেই পিছনের দরজা দিয়ে তাঁর প্রস্থান সকলকে অবাক করে দেয়।  

তবে, কিছু সংবাদমাধ্যম অ্যাশের গাড়িটি দেখে ফেলেছিল। বেরিয়ে যাওয়ার পথে তাঁদের নানা প্রশ্নের উত্তরও দেন। কিন্তু, পানামা কেলেঙ্কারি নিয়ে প্রশ্ন ছুটে আসতেই এক্কেবারে চুপ ঐশ্বর্যা। কোনও উত্তর না দিয়ে বেরিয়ে যান তিনি। বোঝাই যাচ্ছে বিশ্বজুড়ে যেভাবে ‘পানামা কেলেঙ্কারি’-তে ঐশ্বর্যা ও অমিতাভের নাম জড়িয়েছে তাতে বচ্চন পরিবারের বধূর এমন প্রস্থান স্বাভাবিক। আসলে বিতর্ক থেকে সকলেই শত হস্ত দূরে থাকতে চায়।